CELEX: 32021R2156
Language: et
Date: 2021-09-17 00:00:00
Title: Komisjoni delegeeritud määrus (EL) 2021/2156, 17. september 2021, millega täiendatakse Euroopa Parlamendi ja nõukogu määrust (EL) 2017/625 Riftioru palaviku jaoks Euroopa Liidu referentlabori asutamisega (EMPs kohaldatav tekst)

7.12.2021   
               
               
                  ET
               
               
                  Euroopa Liidu Teataja
               
               
                  L 436/26
               
            
         KOMISJONI DELEGEERITUD MÄÄRUS (EL) 2021/2156,
         17. september 2021,
         millega täiendatakse Euroopa Parlamendi ja nõukogu määrust (EL) 2017/625 Riftioru palaviku jaoks Euroopa Liidu referentlabori asutamisega
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 15. märtsi 2017. aasta määrust (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine, millega muudetakse Euroopa Parlamendi ja nõukogu määruseid (EÜ) nr 999/2001, (EÜ) nr 396/2005, (EÜ) nr 1069/2009, (EÜ) nr 1107/2009, (EL) nr 1151/2012, (EL) nr 652/2014, (EL) 2016/429 ja (EL) 2016/2031, nõukogu määruseid (EÜ) nr 1/2005 ja (EÜ) nr 1099/2009 ning nõukogu direktiive 98/58/EÜ, 1999/74/EÜ, 2007/43/EÜ, 2008/119/EÜ ja 2008/120/EÜ ning millega tunnistatakse kehtetuks Euroopa Parlamendi ja nõukogu määrused (EÜ) nr 854/2004 ja (EÜ) nr 882/2004, nõukogu direktiivid 89/608/EMÜ, 89/662/EMÜ, 90/425/EMÜ, 91/496/EMÜ, 96/23/EÜ, 96/93/EÜ ja 97/78/EÜ ja nõukogu otsus 92/438/EMÜ (ametliku kontrolli määrus), (1) eriti selle artikli 92 lõiget 4,
         ning arvestades järgmist:
         
                     (1)
                  
                  
                     Riftioru palavik on viiruse põhjustatud esilekerkiv siirutajatega leviv zoonootiline uluk- ja kodumäletsejate taud, mis kujutab endast võimalikku piiriülest ohtu. Riftioru palavikku iseloomustab kodumäletsejate puhul sagedane tiinuse katkemine ja suur neonataalne suremus. Inimesel esineb see haigus peamiselt gripilaadse haigusena; väikesel arvul patsientidel võib tekkida entsefaliit või ka hemorraagianähtudega raske maksahaigus. Riftioru palavik on kantud Maailma Loomatervise Organisatsiooni (OIE) teatamiskohustuslike taudide loetellu (2).
                  
               
                     (2)
                  
                  
                     Haiguste Ennetamise ja Tõrje Euroopa Keskus (ECDC) avaldas 2019. aasta märtsis kiire riskihinnangu, milles käsitletakse Riftioru palaviku viiruse liitu ja Euroopa Majanduspiirkonda (EMP) sissetoomise ning seal levimise riski seoses teatatud juhtumite arvu suurenemisega Mayotte’is (3). Hinnangus toodi esile, et ehkki kõnealusest puhangust liidule ja EMP-le tulenev risk seoses Riftioru palaviku viiruse sissetoomisega loomade ja loomsete saadustega seadusliku kauplemise teel on väga väike, võib nakatunud mäletsejatelt saadud värske liha, pastöriseerimata piima ja muude töötlemata saaduste ebaseaduslik vedu eraisikute pagasis siiski kujutada endast teatavat riski. ECDC jõudis järeldusele, et liidu ja EMP mandriosasse viiruse sissetoomise korral ei saa välistada selle siirutajate abil edasikandumist loomade hulgas.
                  
               
                     (3)
                  
                  
                     Peale selle võttis Euroopa Toiduohutusamet 23. jaanuaril 2020 vastu Riftioru palavikku käsitleva teadusliku arvamuse, (4) milles märgitakse, et Riftioru palaviku liidu naaberriikidesse levimise riski ja nakatunud siirutajate võimaliku liitu sissetoomise riski ei tohiks eirata.
                  
               
                     (4)
                  
                  
                     Riftioru palaviku liitu sissetoomise riski tõttu tuleks liidus kehtestada selle taudi vastased piisavad järelevalve- ja tõrjemeetmed kooskõlas Euroopa Parlamendi ja nõukogu määrusega (EL) 2016/429, (5) millega on kehtestatud õigusraamistik loetellu kantud taudide ennetamiseks ja tõrjeks. Komisjoni rakendusmääruse (EL) 2018/1882 (6) lisa kohaselt käsitatakse Riftioru palavikku A-, D- ja E-kategooria taudina, mille puhul tuleb kohe pärast selle tuvastamist võtta meetmed selle viivitamatuks likvideerimiseks.
                  
               
                     (5)
                  
                  
                     Liidus on kehtestatud Riftioru palaviku vastased piisavad järelevalve- ja tõrjemeetmed, millega tagatakse selle taudi kohene likvideerimine, kui see peaks liitu sisse toodama. Nende meetmete jätkuva tõhususe tagamiseks peaksid need hõlmama ka asjakohast valmisolekut ja ressursside kättesaadavust kõnealuse taudi vastu võitlemiseks ning seejuures tuleks arvesse võtta, et tegemist on zoonoosiga. Sellest lähtuvalt peetakse vajalikuks tagada piisav laborianalüüside tegemise võimekus, kuna vastavate analüüside kvaliteetne teostamine on hädavajalik järelevalve- ja tauditõrjemeetmete rakendamiseks ja selle tulemusena taudi liitu sissetoomise ärahoidmiseks.
                  
               
                     (6)
                  
                  
                     Liidus ei ole veel asutatud Euroopa Liidu referentlaborit Riftioru palaviku jaoks. Referentlabori määramine on äärmiselt vajalik, et võimaldada kohaldada järelevalve ja tauditõrje meetmeid teaduslikul alusel ja ühtlustatult kogu liidu territooriumil.
                  
               
                     (7)
                  
                  
                     Seepärast tuleks käesoleva määrusega asutada Euroopa Liidu referentlabor Riftioru palaviku jaoks, et aidata kaasa ametliku kontrolli tõhususe tagamisele ja koordineerida ametlikele laboritele abi andmist,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Käesolevaga asutatakse Euroopa Liidu referentlabor Riftioru palaviku jaoks.
         
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 17. september 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 95, 7.4.2017, lk 1.
         
            (2)  OIE teatamiskohustuslike maismaa- ja veeloomataudide loetelu (https://www.oie.int/en/what-we-do/animal-health-and-welfare/animal-diseases).
         
            (3)  Haiguste Ennetamise ja Tõrje Euroopa Keskus. „Rapid risk assessment: Rift Valley fever outbreak in Mayotte, France – 7 March 2019“ („Kiire riskihinnang: Riftioru palaviku puhang Prantsusmaale kuuluvas Mayotte’is – 7. märts 2019“). Stockholm: ECDC; 2019.
         
            (4)  EFSA Journal (2020); 18(3): 6041.
         
            (5)  Euroopa Parlamendi ja nõukogu 9. märtsi 2016. aasta määrus (EL) 2016/429 loomataudide kohta, millega muudetakse teatavaid loomatervise valdkonna õigusakte või tunnistatakse need kehtetuks (loomatervise määrus) (ELT L 84, 31.3.2016, lk 1).
         
            (6)  Komisjoni 3. detsembri 2018. aasta rakendusmäärus (EL) 2018/1882, milles käsitletakse loetellu kantud taudide kategooriate suhtes teatavate taudiennetuse ja -tõrje eeskirjade kohaldamist ning millega kehtestatakse nimekiri liikidest ja liigirühmadest, mis kujutavad endast arvestatavat riski kõnealuste loetellu kantud taudide levimisel (ELT L 308, 4.12.2018, lk 21).